Avûkat Aytaç Unsalo ke rojeyê mergî de yo bi zorî wedarîya nêweşxane. Babîyê Aytaç Unsalî Nîhat Unsal nêweşxane de 6 rojan ra nata nobete gêno. Seba ke polîs û leşkeran dormeyê odaya lajê ci girewt babî Unsal têna eşkeno penceraya qijkeke ra rewşa weşîye ya lajê xo teqîb bikero. Babî Unsalî ANFyî rê derheqê rewşe de qisey kerd.
Babî Unsalî ard ziwan ke şert û mercê nêweşxaneyî ê zîndanî ra xirabêr ê çunke lajê ci zîndan de hetê embazanê xo de bi la nika binê tecrîdî de yo. Unsalî da zanayene ke lajê ey 184 rojî yo ke rojeyê mergî de yo û vist vîrî ke lajê ci birînanê qirikê xo ra nêeşkeno şeker zî biwero.
Unsalî îfade kerd ke raporê 'Nêeşkeno zîndan de bimano' yê Dezgehê Tipê Edlîyî ra dima ê pabeyê veradayîşî bîyêne labelê şoq bîyî û vat: ''Na birêka sîyasî ya. Pawenê ke domanê ma bimirê. Eke welatêk de avûkatî bi hawayêkê adîlî nênê hukmkerdene hînî uca de edalet çin o. Ma nika pawenê ke îtîrazê ma bêro qebulkerdene. Eke ê tîya de bimanê do bimirê. Xora tedawî qebul nêkenê. Wayîrê nê avûkatan nêno vejîyayene. Ez mehkemeya berze ra wazena ke cade domananê ma vera bidê. Hînî vatiş qedîyayo. Domanê ma mîyanê lapanê mergî de vera dîyenê.''
